FI Euroopan unionin virallinen lehti C 197/14

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2009/C 197/09

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”COLLINE PONTINE”

EY-N:o: IT-PDO-0005-0499-28.09.2005

SAN ( X ) SMM ( )

Tämä tiedotustarkoituksiin laadittu yhteenveto sisältää tärkeimmät tiedot eritelmän pääkohdista.

1. Jäsenvaltion toimivaltainen viranomainen:

Nimi: Ministero delle Politiche Agricole e Forestali Osoite: Via XX Settembre 20 00187 Roma RM ITALIA Puhelin +39 0646655104 Faksi +39 0646655306 Sähköposti: saco7@politicheagricole.it

2. Ryhmittymä:

Nimi: Associazione Provinciale Produttori Olivicoli di Latina Osoite: Via Don Minzoni 04100 Latina LT ITALIA Puhelin + 39 0773668957 Faksi + 39 0773668957 Sähköposti: aspollatina@libero.it Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.5 – Rasvat: ekstra-neitsytoliiviöljy

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

Colline Pontine

4.2 Kuvaus:

Ekstra-neitsytoliiviöljy, jolla on seuraavat fysikaalis-kemialliset ominaisuudet:

FYSIKAALIS-KEMIALLISET ARVOT Kokonaishappopitoisuus öljyhappona ilmaistuna enintään 0,6 g/100 g öljyä Peroksidiluku enintään 12 Polyfenolipitoisuus yli 100 mg/kg Öljyhappopitoisuus vähintään 72 %

AISTINVARAINEN KUVAUS: väri vaihtelee voimakkaan vihreästä keltaiseen, ja siinä esiintyy myös kullankeltaisia vivahteita. Väri liittyy Itrana-lajikkeen oliivien sadonkorjuuajankohtaan. Koska lajike kypsyy asteittain, sadonkorjuu voi alkaa marraskuussa ja jatkua seuraavan vuoden tammikuun loppuun asti. Tämän lajikeominaisuuden ansiosta Colline Pontine -ekstra-neitsytoliiviöljyn tuottajat ja jalostajat voivat suunnitella oliivien korjuun kausittaisten tekijöiden, kuten säätilojen kehityksen ja oliivitarhojen tuottavuuden mukaan. Colline Pontine -ekstra-neitsytoliiviöljyn ominaistuoksussa tuntuu keskimääräisenä tai voimakkaana vihreän oliivin aromi ja jälkimaussa manteli sekä tyypillinen ruohomaisuus. Tyypillistä aromille on myös (vihreä) tomaatti. Kevyen tai keskimääräisen karvas ja kirpeä. AISTINVARAISET OMINAISUUDET MEDIAANI Virheet 0 Hedelmäisyys 4–7 Karvaus 3–5 Kirpeys 3–5 Tomaatti 3–6

SAN-tuote ”Colline Pontine” on valmistettava seuraavista oliivilajikkeista:

— Itrana 50–100 %,

— Frantoio ja Leccino enintään 50 %,

— Muut lajikkeet enintään 10 %.

4.3 Maantieteellinen alue:

Suojatun alkuperänimityksen ”Colline Pontine” tuotantoalue käsittää seuraavien Lazion alueella sijaitsevien Latinan maakunnan kuntien hallinnollisen alueen:

Aprilia, Bassiano, Campodimele, Castelforte, Cisterna di Latina, Cori, Fondi, Formia, Itri, Lenola, Maenza, Minturno, Monte San Biagio, Norma, Priverno, Prossedi, Roccagorga, Rocca Massima, Roccasecca dei Volsci, Santi Cosma e Damiano, Sermoneta, Sezze, Sonnino, Spigno Saturnia ja Terracina.

4.4 Alkuperätodisteet:

Kaikkia tuotantoprosessin vaiheita on valvottava rekisteröimällä kaikkien tuotteiden osalta tulevat ja lähtevät määrät. Tällä tavoin ja merkitsemällä valvontaelimen asianmukaisesti ylläpitämiin rekistereihin käytetyt viljelylohkot, oliivintuottajat, puristamot ja pullottamot sekä ilmoittamalla tuotetut määrät valvontaelimelle varmistetaan tuotteen jäljitettävyys. Valvontaelin valvoo tuotantoeritelmän ja siihen liittyvän valvontasuunnitelman määräysten mukaisesti kaikkien rekistereihin merkittyjen fyysisten henkilöiden ja oikeushenkilöiden toimintaa.

4.5 Tuotantomenetelmä:

Eritelmässä määrätään muun muassa, että maaperän hoito edellyttää pintamaan mekaanista muokkausta, mikä on hyödyksi myös rikkaruohojen torjunnassa. Nurmetus ja kemiallisten rikkakasvintorjunta-aineiden käyttö on sallittua. Tuholaisten torjunnassa on noudatettava tarpeenmukaisia menetelmiä, joiden avulla voidaan välttää mahdollisimman pitkälle tai kokonaan torjunta-ainejäämät oliiveissa. Tuotos saa olla enintään 100 kg oliivipuuta kohti. Oliivit korjataan käsin tai koneellisesti siten, että oliivit eivät jää maahan. Verkkoja on aina käytettävä, ja itsestään maahan pudonneiden oliivien kerääminen on kiellettyä. Sadonkorjuu alkaa kypsymiskauden alussa ja päättyy 31. tammikuuta. Oliivien putoamista aiheuttavien tai helpottavien kemiallisten aineiden käyttö on kielletty. Oliivien kuljetukseen on käytettävä rei'itettyjä laatikoita, jotka voidaan pestä. Ruostumattomasta teräksestä tai muista elintarvikekäyttöön soveltuvista materiaaleista valmistettujen pestävien laatikoiden käyttö on sallittua edellyttäen, että niihin pakatut oliivit jalostetaan samana päivänä. Puristamisen on aina tapahduttava 48 tunnin kuluessa oliivien korjaamisesta. Kemiallisten ja/tai biologisten taikka mekaanisten apuaineiden (talkki) käyttö on ehdottomasti kiellettyä, joten öljyn puristamiseen saadaan käyttää ainoastaan luotettavia fysikaalis-mekaanisia menetelmiä, joiden avulla saatu öljy kuvastaa mahdollisimman uskollisesti hedelmän erityispiirteitä. Oliiveista on poistettava lehdet ja ne on huuhdeltava mahdollisten torjunta-ainejäämien ja muiden vieraiden aineiden eliminoimiseksi. Öljyn puristamisessa ovat sallittuja ainoastaan mekaaniset ja fysikaaliset menetelmät, joilla tuotettu öljy kuvastaa mahdollisimman hyvin hedelmän alkuperäisiä erityispiirteitä. Enintään 50 minuuttia kestävän jauhamisen aikana oliivimassan lämpötila saa olla enintään 33 °C. Toinen käsittely (”ripasso”) sekä kemiallisesti tai biologisesti vaikuttavien aineiden taikka talkin käyttö öljyn erottamisprosessissa on kiellettyä. Öljytuotos saa olla enintään 27 % oliivien painosta. SAN-tunnuksella ”Colline Pontine” varustettua ekstra-neitsytoliiviöljyä on sallittua tuottaa myös luonnonmukaisesti. Enintään 5 litran vetoisten astioiden, joihin SAN-ekstra-neitsytoliiviöljy ”Colline Pontine” pakataan markkinoille saattamista varten, on oltava lainsäädännön vaatimusten mukaisista aineista valmistettua tummaa lasia, keramiikkaa tai ruostumatonta metallia, ja niissä on oltava jäljempänä kuvattu etiketti. Tuote voidaan myös pakata kertakäyttöisiin alumiinifoliosta tai muusta laissa sallitusta synteettisestä materiaalista valmistettuihin enintään 10 ml:n pusseihin, joissa on voimassa olevan lainsäädännön mukaiset merkinnät sekä valvontaelimen myöntämä juokseva numero. Suojatulla alkuperänimityksellä ”Colline Pontine” varustetun ekstra-neitsytoliiviöljyn tuotantoon käytettyjen oliivien viljelyn sekä öljyn puristamisen ja pullottamisen on tapahduttava 4.3 kohdassa tarkoitetulla tuotantoalueella, jotta voidaan vähentää tuotteen aistinvaraisen laadun heikkenemiseen liittyviä riskejä puristamisen, varastoinnin ja varmentamisen välisenä aikana. Valon, lämmön ja hapettumisen aiheuttamaan tuotteen laadun heikkenemiseen liittyvät riskit kasvavat huomattavasti, jos tuote kuljetetaan tuotantoalueen ulkopuolelle.

4.6 Yhteys maantieteelliseen alkuperään:

SAN-tunnuksella ”Colline Pontine” varustetun ekstra-neitsytoliiviöljyn erityisluonne ja tyypilliset ominaisuudet johtuvat alueesta ja ennen muuta Itrana-lajikkeesta, joka ei ole yhtä yleinen missään muualla ja jonka erityiset laatuominaisuudet juuri 4.3 kohdassa tarkoitetulla alueella viljeltynä antavat Colline Pontine -ekstra-neitsytoliiviöljylle selkeän ja muista erottuvan maun.

Colline Pontine -ekstra-neitsytoliiviöljyä voidaan luonnehtia tasapainoiseksi sen ominaisuuksien poikkeuksellisen onnistuneen synergian ja tasalaatuisuuden vuoksi. Siksi se on erittäin suosittua kuluttajien keskuudessa.

Edellä 4.3 kohdassa tarkoitetun tuotantoalueen maaperä muodostuu yleensä tiiviistä kalkkikivikerrostumista, jotka geologisesti ajoittuvat myöhäisliitukaudelle. Tällainen maaperä, jonka viljelykelpoinen pintamaakerros on yleensä ohut, on suuren osan vuotta erittäin hyvin vettä läpäisevää ja karua. Välimerelliselle ilmastolle ovat ominaisia leudot talvilämpötilat, jotka harvoin laskevat nollan alapuolelle. Oliivinviljely on levittäytynyt Pontinan maakunnan kukkuloille lähes yhtäjaksoisena kaistaleena, joka ulottuu Rocca Massimasta ja Corista kaakkoon aina Napolin maakunnan rajalla sijaitseviin Minturnon ja Castelforten kuntiin.

Itrana-lajike, joka tunnetaan myös nimillä Oliva di Gaeta, Trana, Oliva Grossa ja Cicerone, on ehdottomasti suosituin lajike Colline Pontine -ekstra-neitsytoliiviöljyn tuotantoalueella, ja sen osuus on 70 % siellä viljellyistä oliivipuista. Itrana-lajikkeen ja 4.3 kohdassa tarkoitetun alueen välillä on erityinen ja ainutlaatuinen yhteys. Lajikkeesta käytetty rinnakkaisnimi ”Oliva di Gaeta” viittaa lajikkeen viljelyn vanhaan alkuperään ja sen myöhempään leviämiseen Gaetan, Itrin ja Formian alueelta Rooman Paavinvaltioon ja edelleen kaikkialle Pontinan maakunnan kukkuloille ja vuorille. Siten Itrana-lajikkeen asteittainen leviäminen alueelle on seurausta vuosisataisesta oliivinviljelystä. Koska osa tuotannosta (Oliva di Gaeta) on jo vuosisatojen ajan käytetty arvostettuina pöytäoliiveina, Itrana-lajike luokitellaan myös pöytäoliiviksi. Viljelyn kannalta on huomionarvoista, että koska nämä oliivit kypsyvät asteittain, sadonkorjuu tapahtuu erittäin myöhään.

Maaperä, tarhojen pääasiallinen sijaintiasema, ilmasto ja lajikekoostumus määräävät yhdessä Colline Pontine -ekstra-neitsytoliiviöljyn tärkeimmän ominaisuuden, joka on tasapainoisuus. Kun Itrana-lajiketta viljellään muilla Italian tuotantoalueilla, saadaan öljyä, joka on erilaista happokoostumukseltaan, polyfenolipitoisuudeltaan, karvaudeltaan ja kirpeydeltään, mikä käy ilmi myös Lazion alueen, Arsial Lazion, I.S.O.L.-tutkimuslaitoksen (Istituto Sperimentale per l’Olivicoltura Sez. di Spoleto) ja Rooman yliopiston (La Sapienza) äskettäisistä tutkimuksista, jotka tehtiin EU:n rahoittaman oliiviöljyn laadun parantamista koskevan alueellisen ohjelman (asetus (EY) N:o 2407/2001) yhteydessä.

Colline Pontine -ekstra-neitsytoliiviöljylle on ominaista suhteellisen voimakas ruohomainen hedelmäisyys, johon yhdistyy tasapainoisessa ja sopivassa suhteessa karvautta ja kirpeyttä sekä ainutlaatuinen vihreän tomaatin aromi, jota ei esiinny muilla alueilla.

Näille laatuominaisuuksille on myönnetty useita arvostettuja kansallisia ja kansainvälisiä tunnustuksia jo vuodesta 1872 alkaen, ja ne mainitaan myös monissa historiallisissa asiakirjoissa. Maaperä- ja ilmasto-olosuhteet sekä lajikkeen erityispiirteet antavat tuotteelle ainutlaatuisen tasapainoiset aistinvaraiset ominaisuudet. Oliivinviljely on syvästi sidoksissa Pontinan maakunnan ja ennen muuta kukkuloiden juurella sijaitsevan tuotantoalueen yhteiskuntarakenteeseen, ja se on jo vuosisatojen ajan vaikuttanut alueen kehitykseen ja väestön elämään. Alueen talous rakentuu lähes yksinomaan oliivinviljelyn varaan. Ilmasto on leuto ja oliivipuiden kannalta suotuisa. Lepini-, Ausoni- ja Auruncivuorten kupeessa sijaitsevan tuotantoalueen maasto on vuoristoista, ja sen maaperä on kallioista, soraista tai löysää. Alueen sijainti on etelän ja lounaan suuntainen merelle päin. Pinnanmuodostuksen suhteen alue on merelle päin viettävä noin 100 kilometrin levyinen terassi, ja se onkin yksi laajimmista maantieteellisiltä ominaisuuksiltaan yhdenmukaisimmista alueista Italiassa. Jo vuosisatojen ajan oliivitarhoille on ollut ominaista Itrana-lajikkeen runsas esiintyminen. Lajiketta tavataan kaikkialla Laziossa, mutta ainoastaan Latinan maakunnassa sen osuus on yhtä huomattava (Sonninon ja Itrin kuntien oliivitarhoissa 90 % kaikista puista). Puut kehittyvät hyvin huolimatta maaston jyrkistä korkeuseroista.

Kirkkovaltio, joka näki paljon vaivaa soiden kuivattamiseksi, myönsi Latinan historiallisessa arkistossa yhä säilytetyn määräyskirjeen mukaan 10 scudon palkkion sadasta ilmoitetusta oliivipuusta; niinpä vuonna 1786 oliivipuita istutettiin 48 901 hehtaarille. Myös 1700-luvun maarekisterissä vahvistetaan oliivinviljelyn huomattava yleistyminen. Italian valtio arvosti aina paikallista oliivinviljelyä, suojasi sitä kaupan häiriöiltä ja edisti tuotteiden pääsyä erilaisiin näyttelyihin. Maanparannushankkeiden toteuttamisen aikana alueella tuotettua öljyä arvostettiin edelleen, ja se oli esillä erilaisissa tapahtumissa, kuten kansainvälisissä näyttelyissä, ja omavaraisuuden aikana – huolimatta kansainvälisen kaupan puuttumisesta – oliivinviljelyalalla päätettiin ottaa käyttöön investointipolitiikka, jossa korostettiin kiertävien maatalousneuvojien (cattedre) jakamaa tietoa uudenaikaisimmista viljelymenetelmistä.

4.7 Valvontaelin:

Nimetty valvontaelin on yksityinen elin.

Nimi: 3A-PTA Osoite: Fraz. Pantalla 06050 Todi PG ITALIA Puhelin +39 07589572224 Faksi +39 0758957257 Sähköposti: certificazione@parco3a.org Internet-osoite: http://www.parco3a.org

4.8 Merkinnät:

Kaikki pakkaukset on varustettava suljinjärjestelmällä, jonka sinetti särkyy, kun pakkaus avataan ensimmäisen kerran. Suojattu alkuperänimitys ”Colline Pontine” on merkittävä lähtemättömin suuraakkosin värillä, joka poikkeaa selvästi etiketin väristä, ja siten, että se erottuu selvästi muista etiketin sisältämistä tiedoista. Etiketissä on oltava teksti ”Colline Pontine” muita etiketissä ja vastaetiketissä olevia merkintöjä suuremmalla kirjasinkoolla. Teksti ”D.O.P. denominazione d’origine protetta” (SAN – suojattu alkuperänimitys) on merkittävä välittömästi maantieteellisen nimen ”Colline Pontine” alapuolelle samansuuruisin kirjaimin. Nimien, toiminimien ja yksityisten tuotemerkkien käyttö sallitaan, jos ne eivät ole luonteeltaan mainostavia tai omiaan johtamaan kuluttajaa harhaan. Yritysten tai tilojen ja niiden sijaintipaikkojen nimien käyttö sekä viittaukset pakkaamiseen tuotantoalueella sijaitsevissa tuotantoyrityksessä tai yritysten yhteenliittymän tiloissa sallitaan ainoastaan siinä tapauksessa, että tuote on peräisin yksinomaan kyseisille tiloille tai yrityksille kuuluvista oliivitarhoista kerätyistä oliiveista. Etiketin etupuolella on ilmoitettava oliivien tuotantovuosi. Etiketissä sallitaan viittaus luonnonmukaisesti tuotettuun oliiviöljyyn. Nimityksen ”Colline Pontine” tunnus, jonka yksityiskohdat ja väritys on kuvailtu eritelmässä, muodostuu kolmesta keltaisesta doorilaisesta pylväästä ja niiden yläpuolella olevasta suuremmassa koossa kuvatusta harmaanvihreästä oliivipuun oksasta. Taustalla on näkymä kukkuloista, ja tunnusta kiertää reunus, jonka sisälle on merkitty nimitys ”Colline Pontine”. Kuva viittaa roomalaisaikaa edeltäneisiin kulttuureihin sekä Lepini-, Ausoni- ja Auruncivuoriin. Tunnus voi olla erillään etiketistä, kunhan se on samalla puolella pakkausta kuin etiketti.